# Ailyn

### De Viquipèdia

Ailyn és el nom artístic de Pilar Giménez García, una cantant catalana nascuda el 29 de maig del 1982 a Esplugues de Llobregat.

## [edita] Els seus inicis

El talent musical de la Pilar el va descobrir la seva mare, en veure que la seva filla era capaç de tocar en un teclat totes les cançons que escoltava només d'orella amb tan sols dos anys. Havia heretat, doncs, el talent musical de gairebé tota la seva família materna. La seva trajectòria musical va començar als 11 anys a l'escola: a la classe d'anglès, un professor va posar una cançó de Mariah Carey i, un cop a casa, Pilar va començar a cantar-la; va ser llavors quan la seva família es va adonar del talent que tenia com a cantant. Als 15 anys es va matricular a l'Escuela Albéniz, d'Esplugues, per estudiar solfeig i cant clàssic.

El seu debut professional va tenir lloc a l'any 2002 a Cornellà de Llobregat, durant la desfilada de moda que cada any s'hi celebra per tal de recaptar fons per als malalts d'Alzheimer. D'aleshores ençà cada any hi ha col·laborat amb les seves cançons.

## [edita] Charm

El seu primer contracte discogràfic va ser com a component del grup femení Charm, sota el segell d'Orange Music. El disc, Konnichi wa!, va tenir tant d'èxit en el món otaku que fins i tot en van treure un senzill anomenat "Ese chico". Ha seguit col·laborant-hi al seu tercer disc, Corazón encantador.

## [edita] An Ling i Ailyn

L'Ailyn va seguir la seva carrera en solitari sota el nom d'An Ling, enregistrant força temes en solitari i participant en nombrosos concursos: el setembre del 2005 va participar al Festival Internacional de Música Pop "Canzioni dal Mondo" com a representant d'Espanya i va arribar a ser una dels deu finalistes, i el mes d'octubre se li va concedir la "Tabaiba de Plata" a la millor interpretació en la cinquena edició del "Festival Internacional de la Canción de las Islas Canarias".

Amb la cançó "Siente la vida", de ritmes llatins i estiuencs, la Pilar va reaparèixer sota el nom d'Ailyn com a proposta per representar Eurovisió, i a l'estiu va participar d'extra al videoclip "Assim Chegaremos La", de la cantant Lua. El novembre del 2006, va ser guardonada amb la "Tabaiba d'Or" del festival de la cançó de les Illes Canàries gràcies a la cançó "Puedo sentir".

## [edita] Factor X

L'Ailyn va ser escollida com a participant al programa musical de Cuatroº "Factor X". Després de diverses polèmiques, va ser expulsada a la quarta gala.

## [edita] Enllaços externs

- Web Fanclub oficial (castellà)

Obtingut de "http://ca.wikipedia.org../../../a/i/l/Ailyn.html"

Categoria: Cantants catalans

##### Views

- Article
- Discussió
- Revisió actual

##### Cerca

##### En altres llengües

- English
- Español